Document ID: 31991L0383

Reference:
EUR-Lex - 31991L0383 - SL
Pomembno pravno obvestilo
|
31991L0383
Uradni list L 206 , 29/07/1991 str. 0019 - 0021 finska posebna izdaja: poglavje 5 zvezek 5 str. 0063  švedska posebna izdaja: poglavje 5 zvezek 5 str. 0063
Direktiva Svetaz dne 25. junija 1991s katero se dopolnjujejo ukrepi za spodbujanje izboljšav glede varnosti in zdravja pri delu za delavce z delovnim razmerjem za določen čas ali z začasnim delovnim razmerjem(91/383/EGS)SVET EVROPSKIH SKUPNOSTI JEob upoštevanju Pogodbe o ustanovitvi Evropske gospodarske skupnosti in zlasti člena 118a Pogodbe,ob upoštevanju predloga Komisije [1],v sodelovanju z Evropskim parlamentom [2],ob upoštevanju mnenja Ekonomsko-socialnega odbora [3],ker člen 118a Pogodbe določa, da Svet sprejme v obliki direktiv minimalne zahteve za spodbujanje izboljšav, zlasti v delovnem okolju, da zagotovi višjo raven varovanja zdravja in zagotavljanja varnosti delavcev;ker se morajo v skladu z omenjenim členom direktive izogibati nalaganju upravnih, finančnih in zakonskih omejitev, ki bi ovirale nastajanje in razvoj malih in srednjih podjetij;ker se je občutno povečala uporaba oblik zaposlovanja, kakršni sta zaposlitev za določen čas ali začasna zaposlitev;ker so raziskave pokazale, da so na splošno delavci z delovnim razmerjem za določen čas ali z začasnim delovnim razmerjem v nekaterih sektorjih bolj izpostavljeni tveganju, da bo prišlo do nesreče pri delu ali do poklicne bolezni, kot drugi delavci;ker je to dodatno tveganje v nekaterih sektorjih deloma povezano z nekaterimi posebnimi načini vključevanja novih delavcev v podjetje; ker je mogoče to tveganje zmanjšati z ustreznim informiranjem in usposabljanjem od začetka zaposlitve;ker direktive o zdravju in varnosti pri delu, zlasti Direktiva Sveta 89/391/EGS z dne 12. junija 1989 o uvedbi ukrepov za spodbujanje izboljšav glede varnosti in zdravja delavcev pri delu [4], vsebujejo določbe, katerih namen je izboljšanje varnosti in zdravja delavcev na sploh;ker specifični položaj delavcev z delovnim razmerjem za določen čas ali z začasnim delovnim razmerjem ter specifična narava tveganj, s katerimi se soočajo v nekaterih sektorjih, zahtevajo dodatne posebne predpise, zlasti kar zadeva zagotavljanje informacij, usposabljanje in zdravstveni nadzor nad zadevnimi delavci;ker ta direktiva predstavlja praktični korak v okviru uresničevanja socialne razsežnosti notranjega trga,SPREJEL NASLEDNJO DIREKTIVO:ODDELEK IPODROČJE UPORABE IN NAMENČlen 1Področje uporabeTa direktiva se uporablja za:1. delovna razmerja, urejena s pogodbo o zaposlitvi za določen čas, sklenjeno med delodajalcem in delavcem, kadar je konec pogodbenega razmerja določen z objektivnimi pogoji, kot so: določen datum, dokončanje določene naloge ali nastop določenega dogodka;2. začasna delovna razmerja med podjetjem za začasno zaposlovanje, ki je delodajalec, in delavcem, kadar slednji dobi nalogo, da dela za in pod nadzorom podjetja in/ali ustanove, ki uporablja njegove storitve.Člen 2Cilj1. Namen te direktive je zagotoviti, da delavci z delovnim razmerjem iz člena 1 uživajo enako raven varovanja v zvezi z zdravjem in varnostjo pri delu, kot drugi delavci v podjetju in/ali ustanovi, ki jih uporablja.2. Obstoj delovnega razmerja iz člena 1 ne upravičuje drugačnega obravnavanja v zvezi z delovnimi pogoji, kolikor gre za varovanje zdravja in zagotavljanje varstva pri delu, zlasti kar zadeva dostopnost osebne varovalne opreme.3. Direktiva 89/391/EGS in posebne direktive v smislu njenega člena 16(1) se v celoti uporabljajo za delavce z delovnim razmerjem iz člena 1, brez vpliva na bolj zavezujoče in/ali bolj specifične določbe, navedene v tej direktivi.ODDELEK IISPLOŠNE DOLOČBEČlen 3Obveščanje delavcevBrez vpliva na člen 10 Direktive 89/391/EGS, države članice sprejmejo potrebne ukrepe, da zagotovijo:1. da delavca z delovnim razmerjem iz člena 1, preden začne s kakršnim koli delom, podjetje in/ali ustanova, ki uporablja njegove storitve, obvesti o vseh tveganjih, s katerimi se bo soočal;2. da taka informacija:- pouči zlasti o morebiti potrebnih posebnih kvalifikacijah ali usposobljenosti ali o posebnem zdravstvenem nadzoru, kot so opredeljeni v nacionalni zakonodaji, in- jasno navede morebitna povečana, s tem delovnim mestom povezana, posebna tveganja, kot so opredeljena v nacionalni zakonodaji.Člen 4Usposabljanje delavcevBrez vpliva na člen 12 Direktive 89/391/EGS, države članice sprejmejo potrebne ukrepe, da zagotovijo, da je v primerih iz člena 3 vsak delavec deležen zadostnega usposabljanja, ki ustreza posebnim značilnostim delovnega mesta, pri čemer se upoštevajo njegove kvalifikacije in izkušnje.Člen 5Uporaba storitev delavcev in zdravstveni nadzor nad delavci1. Države članice imajo možnost prepovedati, da bi delavci z delovnim razmerjem iz člena 1 opravljali določena dela, opredeljena v nacionalni zakonodaji, ki bi bila posebej nevarna za njihovo varnost ali zdravje, zlasti za nekatera dela, za katera se zahteva poseben zdravstveni nadzor, opredeljen v nacionalni zakonodaji.2. Kadar države članice ne izkoristijo možnosti iz odstavka 1, sprejmejo potrebne ukrepe, brez vpliva na člen 14 Direktive 89/391/EGS, da zagotovijo, da je za delavce z delovnim razmerjem iz člena 1, ki opravljajo dela, za katera se zahteva posebni zdravstveni nadzor, opredeljen v nacionalni zakonodaji, zagotovljen ustrezen posebni zdravstveni nadzor.3. Države članice lahko določijo, da se ustrezni posebni zdravstveni nadzor iz odstavka 2 podaljša na čas po koncu delovnega razmerja zadevnega delavca.Člen 6Službe za varovanje in preventivoDržave članice sprejmejo potrebne ukrepe, da zagotovijo, da so delavci, službe ali osebe, ki so v skladu s členom 7 Direktive 89/391/EGS zadolženi za izvajanje dejavnosti v zvezi z varovanjem pred in preprečevanjem poklicnih tveganj, obveščeni o angažiranju delavcev z delovnim razmerjem iz člena 1 v tolikšni meri, da lahko zadolženi delavci, službe ali osebe svoje varovalne in preventivne dejavnosti ustrezno opravljajo za vse delavce v podjetju in/ali ustanovi.ODDELEK IIIPOSEBNE DOLOČBEČlen 7Začasna delovna razmerja: obveščanjeBrez vpliva na člen 3, države članice sprejmejo potrebne ukrepe, da zagotovijo, da:1. preden se napoti delavce z delovnim razmerjem iz člena 1(2) v podjetje in/ali ustanovo, kjer bodo opravljali delo, slednje specificira podjetju za začasno zaposlovanje, med drugim, kakšne kvalifikacije so potrebne in kakšne so posebne značilnosti delovnega mesta, ki ga je treba zasesti;2. podjetje za začasno zaposlovanje z vsemi temi dejstvi seznani zadevne delavce.Države članice lahko določijo, da se podatki, ki jih mora podjetje in/ali ustanova uporabnica sporočiti podjetju za začasno zaposlovanje v skladu s točko 1 prvega pododstavka, vnesejo v pogodbo o napotitvi.Člen 8Začasna delovna razmerja: odgovornostDržave članice sprejmejo potrebne ukrepe, s katerimi zagotovijo, da:1. je/sta podjetje in/ali ustanova uporabnica, dokler traja delo, odgovorno/-a za razmere, ki vladajo pri izvajanju dela, brez vpliva na odgovornosti podjetja za začasno zaposlovanje, opredeljeno v nacionalni zakonodaji;2. za uporabo točke 1 so razmere, ki vladajo pri izvajanju dela, omejene na tiste v zvezi z varnostjo, higieno in zdravjem pri delu.ODDELEK IVDRUGE DOLOČBEČlen 9Ugodnejše določbeTa direktiva ne vpliva na obstoječe ali prihodnje nacionalne določbe ali določbe Skupnosti, ki so ugodnejše za varovanje zdravja in zagotavljanje varnosti delavcev z delovnim razmerjem iz člena 1.Člen 10Končne določbe1. Države članice sprejmejo zakone ali druge predpise, potrebne za uskladitev s to direktivo, najpozneje do 31. decembra 1992. O tem takoj obvestijo Komisijo.Države članice se v sprejetih ukrepih sklicujejo na to direktivo, ali pa sklic nanjo navedejo ob njihovi uradni objavi. Obliko sklicevanja določijo države članice.2. Države članice sporočijo Komisiji besedilo določb nacionalnih zakonov, ki so jih že oziroma jih sprejmejo na področju, ki ga pokriva ta direktiva.3. Države članice vsakih pet let poročajo Komisiji o izvajanju te direktive v praksi, pri čemer predstavijo stališča delavcev in delodajalcev.Komisija s poročilom seznani Evropski parlament, Svet, Ekonomsko-socialni odbor ter Svetovalni odbor za varnost, higieno in varovanje zdravja pri delu.4. Komisija predloži Evropskemu parlamentu, Svetu in Ekonomsko-socialnemu odboru redno poročilo o izvajanju te direktive, ob primernem upoštevanju odstavkov 1, 2 in 3.Člen 11Ta direktiva je naslovljena na države članice.V Luxembourgu, 25. junija 1991Za SvetPredsednikJ.-C. Juncker[1] UL C 224, 8.9.1990, str. 4.[2] Mnenje z dne 20. novembra 1990 (še ni objavljeno v Uradnem listu) in UL C 158, 17.6.1991.[3] UL C 332, 31.12.1990, str. 167.[4] UL L 183, 29.6.1989, str. 1.--------------------------------------------------

Summary:
Varnost in zdravje pri delu za začasne delavce
Varnost in zdravje pri delu za začasne delavce
POVZETEK:
Direktiva Sveta 91/383/EGS z dne 25. junija 1991, s katero se dopolnjujejo ukrepi za izboljšanje varnosti in zdravja pri delu za delavce z začasnim delovnim razmerjem
KAJ JE NAMEN TE DIREKTIVE?
              
Njen namen je zagotoviti, da države EU sprejmejo zakonodajo za izboljšanje varnosti in zdravja delavcev z začasnimi pogodbami* ali pogodbami za določen čas* ter jo uskladijo z varstvom, ki so ga deležni drugi delavci.
KLJUČNE TOČKE
Direktiva Sveta 89/391/EGS o varnosti in zdravju delavcev velja tudi za začasne delavce*. Trenutna direktiva dopolnjuje to direktivo, kot sledi:
Obveščanje in usposabljanje
Pred začetkom dela je treba začasne delavce obvestiti o tveganjih na delovnem mestu, zlasti o potrebnih posebnih kvalifikacijah ali usposobljenosti ali o posebnem zdravstvenem nadzoru.
Vsak delavec mora biti deležen zadostnega usposabljanja, ki ustreza njegovemu delovnemu mestu, pri čemer se upoštevajo njegove kvalifikacije in izkušnje.
Poseben zdravstveni nadzor
Če je delo posebej nevarno za varnost ali zdravje začasnih delavcev ali zahteva poseben zdravstveni nadzor, imajo države EU možnost prepovedati, da začasni delavci opravljajo to delo. Če začasni delavci opravljajo to delo, mora delodajalec zagotoviti ustrezen poseben zdravstveni nadzor, ki po potrebi traja tudi dlje kot delovno razmerje.
Službe za zdravje in varnost
Službe za zdravje in varnost v organizaciji morajo biti obveščene o vseh napotitvah začasnih delavcev.
Podjetja in agencije za zaposlovanje
Če začasne delavce priskrbi agencija ali drugo podjetje za zaposlovanje, mora vedeti, kakšne kvalifikacije so potrebne in kakšne so posebne značilnosti delovnega mesta, ter o tem obvestiti zadevne delavce. Te informacije so lahko del pogodbe o napotitvi.
Organizacija, ki zaposluje začasnega delavca, pa je odgovorna za varnostne, higienske in zdravstvene vidike delovnih razmer.
Odgovornost držav EU
Države EU morajo vsakih pet let poročati Evropski komisiji o izvajanju te direktive, pri čemer predstavijo stališča delavcev in delodajalcev.
OD KDAJ SE TA DIREKTIVA UPORABLJA?
              
Uporablja se od 15. julija 1991. Države EU so jo morale vključiti v nacionalno zakonodajo do 31. decembra 1992.
OZADJE
              
Za več informacij glejte:
Delovni pogoji – zdravje in varnost pri zaposlitvah za določen čas in začasnih zaposlitvah na spletnem mestu Evropske komisije
Direktiva 91/383/EGS – delovna razmerja za določen čas ali začasna delovna razmerja na spletnem mestu Evropske agencije za varnost in zdravje pri delu
Povzetek Direktive Sveta 89/391/EGS o uvajanju ukrepov za spodbujanje izboljšav varnosti in zdravja delavcev pri delu.
* KLJUČNI POJMI
              
Začasna pogodba: pogodba o zaposlitvi med podjetjem za začasno zaposlovanje (npr. agencijo) in delavcem, da opravi nalogo v organizaciji pod njenim nadzorom.
Pogodba za določen čas: pogodba o zaposlitvi, sklenjena za določen čas ali za dokončanje določene naloge neposredno med delodajalcem in delavcem.
Začasni delavec: izraz, ki se zaradi jasnosti uporablja v tem povzetku in pomeni osebo v enem od dveh zgoraj opredeljenih začasnih delovnih razmerij.
GLAVNI DOKUMENT
            
Direktiva Sveta 91/383/EGS z dne 25. junija 1991, s katero se dopolnjujejo ukrepi za spodbujanje izboljšav glede varnosti in zdravja pri delu za delavce z delovnim razmerjem za določen čas ali z začasnim delovnim razmerjem (UL L 206, 29.7.1991, str. 19–21).
Nadaljnje spremembe Direktive 91/383/EGS so vključene v osnovno besedilo. Ta prečiščena različica ima samo dokumentarno vrednost.
POVEZANI DOKUMENTI
            
Direktiva Sveta 89/391/EGS z dne 12. junija 1989 o uvajanju ukrepov za spodbujanje izboljšav varnosti in zdravja delavcev pri delu (UL L 183, 29.6.1989, str. 1–8).
Glejte prečiščeno različico.
Zadnja posodobitev 01.12.2016